Europa trues av dødsvirus

Europeiske virusforskere slår full alarm og advarer nå mot en ny dødsinfluensa som kan ta livet av hundretusener av mennesker.

Oppdatert 25. februar 2003

Artikkelen er over 17 år gammel

På 1900-tallet ble verden rammet av tre såkalte pandemier - vidtfavnende, alvorlige epidemier som drepte millioner av mennesker.



Når den neste pandemien vil dukke opp, kan ingen si med sikkerhet, bare at den vil komme - snart.

Masseepidemiene pleier å slå til omtrent hvert 30. år, og den siste store kom i 1968.

Aggressiv influensa

Dødsviruset er en aggressiv form for influensa, og hvis ikke beredskapen mot viruset blir betydelig bedre enn den er i dag, risikerer et sekssifret antall mennesker å dø.

Viruseksperter og smittevernleger kom med denne advarselen på en stor europeisk influensa-konferanse på Malta i forrige uke. Her var også Bjørn G. Iversen, overlege på Folkehelseinstituttett og sekretær i Helsedepartementets pandemi-komite´.

- Norge er godt forberedt på en ny pandemi, sier Iversen til VG.

Her i landet finnes det nemlig allerede en nasjonal plan mot pandemisk influensa. Likevel går det aldri an å forberede seg godt nok, bemerker overlegen.

- Vi vet at influensavirus endrer seg hele tiden - og at det derfor trengs nye vaksiner for ethvert nytt virus. Et pandemivirus er en variant av kjente influensavirus. Men siden ingen vet nøyaktig hvordan det neste kommer til å se ut, går det ikke an å forberede vaksinen, forklarer Bjørn G. Iversen.

Han tror likevel at Norge er bedre forberedt enn mange andre land, siden pandemi-planen er på plass og stadig oppdateres.

I tillegg skal EU nå lage en europeisk strategi for å gjøre skadevirkningene minst mulige når neste masseepidemi trår til. Også i dette arbeidet får Norge delta.

Publisert: 04.11.02 kl. 08:19 Oppdatert: 25.02.03 kl. 13:28

Mer om Helse